KOMISIJOS REGLAMENTAS (EB) Nr. 572/2008
2008 m. birželio 19 d.
iš dalies keičiantis Reglamento (EB) Nr. 1238/95 nuostatas dėl metinio mokesčio ir su technine ekspertize susijusių mokesčių Bendrijos augalų veislių tarnybai dydžio ir mokėjimo būdo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. liepos 27 d. Tarybos reglamentą (EB) Nr. 2100/94 dėl augalų veislių teisinės apsaugos Bendrijoje (1), ypač į jo 113 straipsnį,
pasikonsultavusi su Bendrijos augalų veislių tarnybos administracine taryba,
kadangi:
(1)
1995 m. gegužės 31 d. Komisijos reglamentu (EB) Nr. 1238/95, nustatančiu Tarybos reglamento (EB) Nr. 2100/94 dėl mokesčių Bendrijos augalų veislių tarnybai taikymo įgyvendinimo taisykles (2), nustatyti Bendrijos augalų veislių tarnybai (toliau - Tarnyba) mokėtini mokesčiai ir tų mokesčių dydžiai.
(2)
Tarnybos finansinis rezervas viršijo jos veiklos tęstinumui užtikrinti būtiną lygį. Dėl šios priežasties metinis mokestis ir su technine ekspertize susiję mokesčiai buvo sumažinti. Dabartinis Tarnybos finansinis rezervas sumažėjo iki tinkamo lygio, todėl vėl reikėtų taip padidinti pajamas, kad Tarnybos biudžetas būtų subalansuotas. Šiuo tikslu reikėtų padidinti metinį mokestį ir su technine ekspertize susijusius mokesčius.
(3)
Kalbant apie naujas rūšis, iš patirties, susijusios su dekoratyvinių augalų rūšių techninės ekspertizės mokesčių grupėmis, matyti, kad kai kurias iš šių mokesčių grupių reikia keisti.
(4)
Kad mokesčius ir pridėtinius mokesčius mokėti būtų paprasčiau, reikėtų leisti mokėti mokėjimo kortelėmis, laikantis sąlygų ir apribojimų, kuriuos turi nustatyti Tarnybos pirmininkas.
(5)
Be to, Reglamente (EB) Nr. 1238/95 terminą „ekiu“ reikėtų pakeisti terminais „euro“ ir „EUR“.
(6)
Todėl Reglamentą (EB) Nr. 1238/95 reikėtų atitinkamai iš dalies pakeisti.
(7)
Šiame reglamente numatytos priemonės atitinka Bendrijos augalų veislių teisinės apsaugos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1238/95 iš dalies keičiamas taip:
1)
1 straipsnio 2 dalyje žodis „ekiu“ pakeičiamas žodžiu „eurų“;
2)
3 straipsnio 2 dalies a, b ir c punktai pakeičiami taip:
„a)
patvirtintų čekių, kurie išrašyti Tarnybos vardu eurais, pristatymas ar persiuntimas;
b)
pavedimas eurais į Tarnybos turimą žiro sąskaitą;
c)
mokėjimas į Tarnyboje atidarytą kredito sąskaitą eurais; arba
d)
mokėjimas mokėjimo kortele.“
3)
7 straipsnio 1 dalyje, 8 straipsnio 1 dalyje, 10 straipsnio 1 dalies a, c ir d punktuose, 11 straipsnio 1 dalyje, 13 straipsnio 3 dalyje ir 14 straipsnio 2 bei 4 dalyse „ekiu“ pakeičiamas „EUR“;
4)
9 straipsnio 1 dalis pakeičiama taip:
„1. 2009 m. ir vėlesniais metais Tarnyba ima iš augalų veislių teisinės apsaugos Bendrijoje pažymėjimo savininko (toliau - savininkas) 300 eurų mokestį už kiekvienus augalų veislių teisinės apsaugos Bendrijoje galiojimo metus (toliau - metinis mokestis).“
5)
Reglamento (EB) Nr. 1238/95 I priedas pakeičiamas šio reglamento priedu.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2009 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. birželio 19 d.